b'\n_START_ARTICLE_\nDalsnibba\n_START_SECTION_\nNibbevegen\n_START_PARAGRAPH_\nHuipulle johtaa kapea tie, Nibbevegen, jolle p\xc3\xa4\xc3\xa4see k\xc3\xa4\xc3\xa4ntym\xc3\xa4\xc3\xa4n Riksvei 63 -tielt\xc3\xa4 Djupvatnet-j\xc3\xa4rven rannalla olevan Djupvasshyttan kohdalla olevasta risteyksest\xc3\xa4. Tien l\xc3\xa4ht\xc3\xb6piste Djupvasshyttalla on 1\xc2\xa0039 metri\xc3\xa4 merenpinnan tasoa ylemp\xc3\xa4n\xc3\xa4, ja tie tekee 11 mutkaa ennen p\xc3\xa4\xc3\xa4ttymist\xc3\xa4\xc3\xa4n huipulla sijaitsevalle parkkipaikkatasanteelle. Tiell\xc3\xa4 on k\xc3\xa4yt\xc3\xb6ss\xc3\xa4 tullimaksu, joka perit\xc3\xa4\xc3\xa4n Djupvasshyttan kohdalla, ennen vuorelle kipuamista._NEWLINE_Er\xc3\xa4\xc3\xa4nlaisen Geirangerin turismin symbolin maineen saanut tie avattiin yleis\xc3\xb6n k\xc3\xa4ytt\xc3\xb6\xc3\xb6n vuonna 1939 ja sen rakentaminen kesti kolme vuotta. Aloitteen tien rakentamiselle teki Geiranger Skysslag -yhti\xc3\xb6, joka my\xc3\xb6s maksoi huomattavan osan tien rakennuskustannuksista. Tie pidet\xc3\xa4\xc3\xa4n tavallisesti avoinna kes\xc3\xa4- ja lokakuun v\xc3\xa4lisen\xc3\xa4 aikana. Huipulle on rakennettu moderni palvelurakennus, johon kuuluu pieni matkamuistomyym\xc3\xa4l\xc3\xa4 ja k\xc3\xa4ym\xc3\xa4l\xc3\xa4mahdollisuudet.'